รัฐมนตรีว่าการกระทรวงแรงงานกำชับสำนักงานประกันสังคมเตรียมพร้อมเปิดระบบลงทะเบียนออนไลน์ "ม33เรารักกัน" วันแรกพรุ่งนี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าโครงการ ม33เรารักกัน ว่า จากการที่คณะรัฐมนตรีภายใต้การนำของ พล.อ.ประยุทธ์ จันทร์โอชา นายกรัฐมนตรี มีมติเห็นชอบโครงการ ม33เรารักกัน เมื่อวันที่ 15 กุมภาพันธ์ 2564 โดยรัฐบาลจะจ่ายเงินช่วยเหลือเยียวยาผู้ได้รับสิทธิคนละ 4,000 บาท จึงได้กำชับให้สำนักงานประกันสังคมเตรียมความพร้อมในทุกด้านในการช่วยเหลือเยียวยาแบ่งเบาภาระค่าครองชีพของผู้ประกันตนมาตรา 33 ที่ได้รับผลกระทบจากการระบาดของโรคโควิด -19 ผ่านโครงการ ม33เรารักกัน โดยเฉพาะระบบการลงทะเบียนออนไลน์ผ่านเว็บไซต์ www.ม33เรารักกัน.com ที่จะเปิดให้ลงทะเบียนในวันพรุ่งนี้ (21 ก.พ.64) เป็นวันแรก เริ่มลงทะเบียนตั้งแต่เวลา 06.00-23.00 น. ผู้ประกันตนสามารถทยอยลงทะเบียนได้ไปจนถึงวันที่ 7 มีนาคม 2564         ทั้งนี้ ได้เตรียมความพร้อมอำนวยความสะดวกและรองรับปริมาณการลงทะเบียนได้เป็นจำนวนมาก หลังลงทะเบียนแล้วตรวจสอบสถานะผู้ได้รับสิทธิได้ตั้งแต่ วันที่ 8-14 มี.ค.64 ผ่านทาง www.ม33เรารักกัน.com และกดยืนยันตัวตนผ่านแอพพลิเคชั่น‘เป๋าตัง’ ตั้งแต่วันที่ 15 - 21 มี.ค.64 จากนั้นจะได้วงเงินผ่านแอปพลิเคชัน ‘เป๋าตัง’ครั้งละ 1,000 บาท ในวันที่ 22,29 มี.ค. และวันที่ 5,12 เม.ย.64 รวม 4,000 บาท เริ่มใช้แอปพลิเคชัน ‘เป๋าตัง’ซื้อสินค้าและบริการกับร้านค้าภายในโครงการเราชนะได้ตั้งแต่วันที่ 22 มี.ค. - 31 พ.ค.64         นายสุชาติ กล่าวต่อว่า ยังได้กำชับให้สำนักงานประกันสังคมเตรียมความพร้อมในการจัดตั้งศูนย์ทบทวนสิทธิ์ ม33เรารักกัน สำหรับผู้ที่ไม่ผ่านการคัดกรองคุณสมบัติ สามารถขอทบทวนสิทธิผ่าน www.ม33เรารักกัน.com วันที่ 15-28 มี.ค.64 ทั้งนี้ ผู้มีสิทธิ์จะต้องมีคุณสมบัติ มีสัญชาติไทย เป็นผู้ประกันตนตามมาตรา 33 ไม่เป็นผู้มีบัตรสวัสดิการแห่งรัฐ และไม่ได้รับสิทธิโครงการเราชนะ ไม่มีเงินฝากในสถาบันการเงินรวมกันเกิน 500,000 บาท ณ 31 ธ.ค.63 ลงทะเบียนผ่านเว็บไซต์ www.ม33เรารักกัน.com